Euroopan parlamentin päätöslauselma nais- ja lapsikaupasta Kambodžassa



Virallinen lehti nro 247 E , 06/10/2005 s. 0161 - 0163



P6_TA(2005)0012 Nais- ja lapsikauppa Kambodžassa Euroopan parlamentin päätöslauselma nais- ja lapsikaupasta Kambodžassa Euroopan parlamentti, joka - ottaa huomioon aiemmat päätöslauselmansa Kambodžasta ja erityisesti 13. maaliskuuta 2003 [1] ja 12. helmikuuta 2004 [2] antamansa päätöslauselmat, - ottaa huomioon Euroopan yhteisön ja Kambodžan kuningaskunnan välisen yhteistyösopimuksen [3], joka tuli voimaan 1. marraskuuta 1999, - ottaa huomioon vuosia 2000—2003 koskevan EY:n Kambodža-strategia-asiakirjan sekä vuosia 2005—2006 koskevan kansallisen maaohjelman, - ottaa huomioon Euroopan unionin puheenjohtajavaltion paikallisen edustajan EU:n Phnom Penhin edustustojen päälliköiden puolesta antaman julkilausuman hyökkäyksestä ihmiskaupan uhrien turvapaikkaan, jota ylläpitää hädänalaisia naisia auttava "Agir Pour les Femmes en Situation Précaire" -järjestö (AFESIP), - ottaa huomioon lapsen oikeuksia koskevan YK:n yleissopimuksen sekä Kambodžan ja EU:n kaikkien jäsenvaltioiden ratifioiman kaikkinaisen naisten syrjinnän poistamista koskevan kansainvälisen yleissopimuksen, - ottaa huomioon YK:n pöytäkirjan ihmiskaupan ja erityisesti naisten ja lasten kaupan ehkäisemiseksi ja siitä rankaisemiseksi sekä järjestäytyneen rikollisuuden vastaisen YK:n yleissopimuksen, - ottaa huomioon ihmisoikeusaktivistien suojelua koskevat EU:n suuntaviivat, jotka Eurooppa-neuvosto hyväksyi heinäkuussa 2004, - ottaa huomioon YK:n ja Kambodžan välisen sopimuksen, joka koskee erityisen Kambodžan sotarikostuomioistuimen budjettia, - ottaa huomioon työjärjestyksen 115 artiklan 5 kohdan, A. panee merkille hyökkäyksen AFESIP-järjestön Srey Khan -keskukseen; siellä olleista 91 naisesta ja nuoresta tytöstä ihmiskauppaa ja nuorten suojelua käsittelevän ministeriön virkailijat olivat edellisenä päivänä vapauttaneet 83 eräästä hotellista, jossa harjoitettiin prostituutiota, B. toteaa, että näiden 91 naisen ja tytön kohtalosta ei ole tietoa, C. toteaa, että poliisioperaation yhteydessä pidätettiin kahdeksan henkilöä, jotka vapautettiin seuraavana päivänä, D. panee merkille tappouhkaukset, joita prostituutioon pakotettujen lasten hyväksi työskentelevä aktivisti Somaly Mam on saanut, ja toteaa, että Kambodžan hallitus ei pysty takaamaan hänen suojeluaan, E. katsoo, että ihmiskauppa ja seksuaalinen hyväksikäyttö ovat nykyajan orjuutta, ne loukkaavat räikeästi perustavia ihmisoikeuksia ja että niitä harjoittavat kansainvälisesti toimivat järjestäytyneet rikollisverkot; toteaa, että kyseessä on tuottoisa liiketoiminta sen harjoittajille, F. toteaa, että ihmiskaupan lisääntyminen johtuu köyhyydestä, työttömyydestä, naisten ja lasten haavoittuvuudesta, sosiaalisen tilanteen heikkenemisestä alkuperämaissa, ihmiskaupan harjoittajien suurista voitoista ja pienistä riskeistä sekä naisten ja lasten kysynnästä prostituutiota ja seksuaalisen hyväksikäytön muita muotoja varten, G. katsoo, että järjestäytyneen rikollisuuden ja ihmiskaupan vastainen taistelu edellyttää vielä lisätoimia, H. toteaa, että 6. ja 7. joulukuuta 2004 pidetyssä Kambodžaa käsittelevän neuvoa-antavan ryhmän 7. kokouksessa osanottajat sopivat joukosta yhteisiä osoittimia, kuten kotiväkivallan ja ihmiskaupan vastaisista laeista, joiden avulla Kambodžan hallitusta ja kehitysyhteistyökumppaneita autetaan seuraamaan edistystä tulevana vuotena, I. panee merkille Kambodžan hallituksen muodostaman ministeriöiden välisen komitean, jonka tehtävänä on tutkia AFESIP-keskukseen kohdistunutta hyökkäystä; 1. tuomitsee alaikäisten seksuaalisen hyväksikäytön kaikissa tapauksissa rikoksena ja lasten perusoikeuksiin kohdistuvana hyökkäyksenä, jota on vastustettava kaikilla tasoilla; 2. korostaa olevansa huolissaan Kambodžan lapsiprostituutiosta sekä ihmiskaupasta Kambodžaan ja Kambodžasta, jonka yhteydessä ihmisiä käytetään pakkotyöhön, prostituutioon sekä kerjäämiseen ja laittomiin adoptioihin; 3. muistuttaa ihmisoikeuksien peruskirjan periaatteista ja erityisesti tyttöjen oikeuksista alaikäisten seksuaalisen hyväksikäytön yhteydessä Aasiassa ja muualla maailmassa; 4. tuomitsee 8. joulukuuta 2004 tehdyn hyökkäyksen AFESIP:n ylläpitämään ihmiskaupan uhrien turvapaikkaan Phnom Penhissä sekä 91 naisen ja tytön, joista osa oli alaikäisiä, sieppauksen; 5. tuomitsee seksiturismialan Kambodžassa ja muissa maissa, joissa sitä harjoitetaan, ja pyytää EU:n jäsenvaltioita laatimaan ja panemaan toimeen tarvittavan lainsäädännön, jotta kaikki alaikäisiin kohdistuvaan seksiturismiin syyllistyvät saataisiin oikeuden tuomittaviksi; 6. vaatii komissiota ottamaan huomioon ihmiskaupan uhreina olevien lasten ja naisten oikeudet, kun se määrittelee ihmisoikeuspolitiikkaansa eurooppalaisen demokratia- ja ihmisoikeusaloitteen yhteydessä; 7. pyytää komissiota tukemaan ihmisoikeusjärjestöjä Kambodžassa ja etenkin järjestöjä, joiden päämääränä on suojella ihmiskaupan ja seksuaalisen hyväksikäytön uhreja; 8. pitää myönteisenä Kambodžan hallituksen päätöstä perustaa ministeriöiden välinen komitea, johon kuuluu tarkkailijoina edustajia ulkomaisista edustustoista sekä kansallisista ja kansainvälisistä kansalaisjärjestöistä ja jonka tehtävänä on todistaa, tehdä jatkotutkimuksia ja haastatella henkilökohtaisesti asianomaisia naisia; 9. luottaa siihen, että vasta perustettu ministeriöiden välinen komitea saavuttaa myönteisen ja oikeudenmukaisen tuloksen, ja tunnustaa, että Kambodžan viranomaiset ovat yrittäneet torjua nais- ja lapsikauppaa, mutta korostaa kuitenkin tarvetta lisätä tällaista kauppaa harjoittavien oikeudenkäyntejä ja tuomioita, jotta naiskauppa ja lapsiprostituutio saataisiin loppumaan; 10. kehottaa Kambodžan viranomaisia takaamaan lastensuojelujärjestöjen ja niiden työntekijöiden turvallisuuden, mikä koskee etenkin järjestöjä, jotka auttavat ihmiskaupan ja seksuaalisen hyväksikäytön uhreja; 11. kehottaa Kambodžan viranomaisia takaamaan hengenvaarassa olevan Somaly Mamin turvallisuuden; 12. kehottaa Kambodžan hallitusta ratifioimaan YK:n pöytäkirjan ihmiskaupan ja erityisesti naisten ja lasten kaupan ehkäisemiseksi ja siitä rankaisemiseksi sekä järjestäytyneen rikollisuuden vastaisen YK:n yleissopimuksen; 13. kehottaa EU:n jäsenvaltioita toimimaan yhdessä järjestäytyneen rikollisuuden sekä ihmiskaupan ja erityisesti alaikäisten kaupan torjumiseksi; 14. kehottaa puhemiestä välittämään tämän päätöslauselman neuvostolle, komissiolle, Kambodžan hallitukselle sekä Kaakkois-Aasian alueellisen yhteisötyön liiton ASEANin jäsenmaiden hallituksille. [1] EUVL C 61 E, 10.3.2004, s. 417. [2] Hyväksytyt tekstit, P5_TA(2004)0101. [3] EYVL L 269, 19.10.1999, s. 18. --------------------------------------------------